b'\n_START_ARTICLE_\nChromosomin\xc4\x97s ligos\n_START_PARAGRAPH_\nChromosomin\xc4\x97s ligos, arba chromosomin\xc4\x97s anomalijos, aberacijos \xe2\x80\x93 tai b\xc5\xabkl\xc4\x97s, kurias sukelia chromosom\xc5\xb3 skai\xc4\x8diaus ar strukt\xc5\xabros pakitimai. Iki apvaisinimo pakitusios gali b\xc5\xabti vieno i\xc5\xa1 t\xc4\x97v\xc5\xb3 gametos arba chromosom\xc5\xb3 poky\xc4\x8diai gali formuotis jau po apvaisinimo zigotoje. Kai homologin\xc4\x97s chromosomos nei\xc5\xa1siskiria mejoz\xc4\x97s I dalijimosi metu arba dukterin\xc4\x97s chromosomos nei\xc5\xa1siskiria mejoz\xc4\x97s II dalijimosi metu, susiformuoja gametos su per ma\xc5\xbeu (n-1) arba per dideliu (n+1) chromosom\xc5\xb3 skai\xc4\x8diumi. Kai apvaisinimo metu tokios nenormalios gametos susilieja su normaliomis, gali b\xc5\xabti monosomija (2n-1) arba trisomija (2n+1), kas bendrai vadinama aneuploidijomis._NEWLINE_Porini\xc5\xb3 chromosom\xc5\xb3 skai\xc4\x8diaus pakitimas gali lemti triploidijas (\xc5\xbemogaus atveju \xe2\x80\x93 69 chromosomos), tetraploidijas._NEWLINE_Strukt\xc5\xabros anomalijas sukelia delecijos, translokacijos, inversijos, duplikacijos, insercijos, \xc5\xbeiedin\xc4\x97s chromosomos. Svarbu, kad \xc5\xa1iuos poky\xc4\x8dius gali tur\xc4\x97ti fenotipi\xc5\xa1kai normalus individas (subalansuotas ne\xc5\xa1iotojas) ir, susiformavus nepalankiai chromosom\xc5\xb3 kombinacijai gametogenez\xc4\x97s metu, gali gimti vaikas, sergantis chromosomine patologija. Dauguma toki\xc5\xb3 derini\xc5\xb3 baigiasi letaliai dar \xc4\xafs\xc4\x8diose._NEWLINE_\xc5\xbdmoni\xc5\xb3 chromosomines ligas diagnozuoja, gydo ir \xc5\xa1eimas konsultuoja gydytojas genetikas. Svarbiausias u\xc5\xbedavinys yra teisingai nustatyti nesubalansuoto gyvybingo naujagimio tikimyb\xc4\x99, kadangi tokie individai tur\xc4\x97s chromsomin\xc4\x99 anomalij\xc4\x85._NEWLINE_Apie tre\xc4\x8ddalis vis\xc5\xb3 \xc5\xbemogaus gen\xc5\xb3 atsakingi u\xc5\xbe teising\xc4\x85 smegen\xc5\xb3 vystym\xc4\x85si, o daugelis kit\xc5\xb3 gen\xc5\xb3 \xe2\x80\x93 u\xc5\xbe teising\xc4\x85 embriogenez\xc4\x99 ir organogenez\xc4\x99. Tod\xc4\x97l da\xc5\xbeniausiai sergantys individai tur\xc4\x97s \xc4\xafvairaus laipsnio protin\xc4\xaf atsilikim\xc4\x85, dismorfi\xc5\xa1kus veido bruo\xc5\xbeus bei kitas k\xc5\xabno organ\xc5\xb3 anomalijas, kaip sutrikusios raidos i\xc5\xa1dav\xc4\x85._NEWLINE_Reik\xc4\x97t\xc5\xb3 pabr\xc4\x97\xc5\xbeti, kad net ir turintys chromosom\xc5\xb3 skai\xc4\x8diaus ar strukt\xc5\xabr\xc5\xb3 individai su protiniu atsilikimu turi teis\xc4\x99 \xc4\xaf individualiai visavert\xc4\xaf gyvenim\xc4\x85.'